
ETTEPANEKUD
Kodanikuvabaduste, justiits- ja siseasjade komisjon palub vastutaval eelarvekontrollikomisjonil lisada oma resolutsiooni ettepanekusse järgmised ettepanekud:
1.	tunneb heameelt asjaolu üle, et Euroopa Kontrollikoda (edaspidi „kontrollikoda“) on kuulutanud Euroopa Liidu Põhiõiguste Ameti (FRA) 2022. aasta raamatupidamise aastaaruande aluseks olevad tehingud kõigis olulistes aspektides seaduslikeks ja korrektseteks; võtab teadmiseks kontrollikoja tähelepaneku põhitegevusega seotud ülekandmiste korduva kõrge määra kohta ja märgib, et 2023. aastasse kanti kättesaadavatest 2022. aasta kulukohustuste assigneeringutest 6,4 miljonit eurot (26 %); juhib tähelepanu kontrollikoja märkusele, mille kohaselt on ülekandmiste korduv kõrge määr vastuolus eelarve aastasuse põhimõttega ning osutab struktuursetele probleemidele eelarve menetluses ja täitmise tsüklis; võtab teadmiseks FRA vastuse, milles märgitakse, et FRA töö spetsiifilise raamistiku tõttu on tegevuskuludega seotud kulukohustusi aasta alguses raske võtta ning assigneeringute ülekandmist on raske täielikult vältida; rõhutab, et FRA on jätkuvalt eelarvet hästi täitnud, kuna täitmise määr on viimase kümne aasta jooksul olnud suurem kui 99 %;
2.	võtab rahuloluga teadmiseks, et FRA on olnud abiks diskrimineerimisvastase võitluse ja tehisintellekti valdkonnas valitsevate suundumuste kindlakstegemisel ning toetanud paremat õigusloomet ja rakendamist, andes seadusandlikku ja poliitilist nõu sellistes küsimustes nagu laste õigused, ohvrite õigused, terrorismivastane võitlus, andmekaitse, rassismivastane võitlus, antisemitism, rahvusvähemused, LGBTIQ-inimesed ja muud haavatavad rühmad; 
3.	tunnistab, et FRA reageeris kiiresti Venemaa sissetungile Ukrainasse ning oli sealhulgas üks esimesi ELi ameteid, kes jälgis olukorda piiril ning koostas aruande, kaks bülletääni ja veebiküsitluse; väljendab heameelt, et FRA reageeris esilekerkivatele põhiõigustega seotud küsimustele kiiresti, andes näiteks oma aruandes „Establishing national independent mechanisms to monitor fundamental rights compliance at EU external borders“ (Riiklike sõltumatute mehhanismide loomine põhiõiguste järgimise jälgimiseks ELi välispiiridel) üldised suunised, mis aitavad ELi liikmesriikidel luua või tugevdada riiklikke mehhanisme põhiõiguste järgimise jälgimiseks, pakkudes kaitsemeetmeid mehhanismi sõltumatuse tagamiseks; tuletab meelde, et rahvusvaheline õigus nõuab kõigi pagulaste mittediskrimineerivat kohtlemist;
4.	väljendab heameelt FRA pidevate algatuste üle, mille eesmärk on edendada sünergiat ELi asutuste vahel, ning tema koordineeriva rolli üle mitmesugustes algatustes, mis on seotud justiits- ja siseküsimustega tegelevate asutuste võrgustikuga, sealhulgas andmekaitse ja soolise vägivalla valdkonnas; märgib tunnustavalt Euroopa Piiri- ja Rannikuvalve Ametiga (Frontex) tehtavat tihedat koostööd, nimelt Frontexi nõuandefoorumi kaasjuhtimist ja Frontexi haldusnõukogu koosolekutel põhiõiguste eksperdina osalemist; tunneb heameelt, et Euroopa Liidu Õiguskaitsekoolituse Ametile (CEPOL), Frontexile ning Vabadusel, Turvalisusel ja Õigusel Rajaneva Ala Suuremahuliste IT-süsteemide Operatiivjuhtimise Euroopa Liidu Ametile (eu-LISA) korraldati koolitusi põhiõiguste teemal ning IT-süsteemide kasutamise kohta piiride ja julgeoleku valdkonnas; tunnustab osalemist Euroopa Liidu Õiguskaitsekoostöö Ametiga (Europol) julgeoleku valdkonnas tehtavas töös; väljendab heameelt koostöö üle Euroopa Soolise Võrdõiguslikkuse Instituudiga (EIGE), et valmistada ette naistevastase vägivalla teise uuringu jaoks tehtavat tööd kohapeal;
5.	märgib rahuloluga, et FRA ületas suuresti oma peamiste tulemusnäitajate eesmärgid ja säilitas sidusrühmade rahulolu kõrge taseme; väljendab heameelt asjaolu üle, et FRA avaldas 2022. aastal 28 väljaannet, 3062 teadusväljundit, 342 kirjalikku või suulist sisendit ning korraldas või kaaskorraldas 134 kohtumist ja üritust ning et meedias viidati FRA-le 4319 korda; võtab rahuloluga teadmiseks 2022. aastal suurenenud suhtluse sotsiaalmeedias;
6.	väljendab heameelt selle üle, et sidusrühmad on väga rahul FRA tegevusega, millega edendati 2022. aastal koostööd põhiõiguste platvormi kaudu; tunnustab asjaolu, et FRA korraldas mitmesuguseid üritusi, sealhulgas neljanda põhiõiguste dialoogi noortega, ning muid seminare ja veebinare, et levitada õigusi, väärtusi ja vabadusi; 
7.	tunnistab FRA rolli riikliku inimõiguste taristu mõjuvõimu suurendamisel, millele aitab kaasa koostöö ja koostoime loomine inimõiguste institutsioonidega ning partnerlus kodanikuühiskonna institutsioonidega; võtab teadmiseks FRA pidevad suunised varjupaiga ja rände valdkonnas ning liikmesriikidele korrapäraselt antavad ülevaated rändega seotud põhiõigusi puudutavate probleemide kohta; väljendab heameelt FRA rolli üle inimõigustel põhineva narratiivi edendamisel, mille käigus ta arendab tõhusat teabevahetust, osaleb uute digitaalsete rakenduste ja vahendite väljatöötamises ning viib kokku inimõigustes osalejad, et edendada Euroopa väärtusi ja vabadusi. 

